钦定古今图书集成/明伦汇编/氏族典/第270卷 > 王蔺
## 钦定古今图书集成/明伦汇编/氏族典/第270卷 > 王蔺

按《宋史王蔺传》：“蔺字谦仲，庐江人。乾道五年，擢进士
第，为信州上饶簿，除武学谕。孝宗幸学，蔺迎法驾立
道周，上目而异之，迁枢密院编修官。轮对，上喜，除宗
正丞，寻出守舒州。陛辞，奏疏数条，皆极言时事之未
得其正者。除监察御史。一日，上袖出幅纸赐之曰：‘比
览陆贽奏议所陈深切，今日之政，恐有如德宗之弊’”
者，蔺即上疏陈时政阙失。迁起居舍人，言：“朝廷除授
失当，台谏不悉举职，给、舍始废缴驳。”上竦然曰：“非卿
言，朕皆不闻。”除礼部侍郎兼吏部。会以母忧去，服除，
召为礼部尚书。光宗即位，迁知枢密院事兼参政，拜
枢密使。光宗精厉初政，蔺亦不存形迹，除目或自中
出，未惬人心者辄留之，纳诸御坐。或议建皇后家庙，
力争以为不可。因应诏上疏，条列八事，不报。中丞何
澹论之，罢去。起帅江陵。宁宗即位，改帅湖南，台臣论
罢。七年，薨。

历严州遂安县。时郡守责逋于十年之外，甚急，时叙
谓从事曰：“邦侯素不困疲瘵之民，何遽变改？果尔罪
去，诚甘之。”守知不可夺，遂已。编修陆游为郡日，县上
所断，大族争讼，寮属咸会。陆以遂安状衔袖曰：“得一
好文字为诸公出之。”且读且喜曰：“使诸邑皆如遂安，
吾辈可以卧治。”有《文集》二十卷，藏于家。